የአክሰስ ሪል ስቴት መሥራች አቶ ኤርሚያስ አመልጋ አዲስ ክስ ተመሠረተባቸው
የአክሰስ ሪል ስቴት አክሲዮን ማኅበር መሥራችና ሊቀመንበር አቶ ኤርሚያስ አመልጋ ከስድስት በላይ ለሚሆኑ ሰዎች ደረቅ ቼክ ጽፈዋል ተብለው፣ ለሁለተኛ ጊዜ ደረቅ ቼክ የመጻፍ ወንጀል ክስ ተመሠረተባቸው፡፡አቶ ኤርሚያስ በባንክ በቂ ስንቅ (ገንዘብ) እንደሌላቸው እያወቁ፣ ለግለሰቦቹ ቼኩን ጽፈው መስጠታቸውን የፌዴራል ዓቃቤ ሕግ በክሱ ገልጿል፡፡ አቶ ኤርሚያስ በፍትሕ ሚኒስቴር ዋስትና ወደ ኢትዮጵያ ከመምጣታቸው በፊት ወደ ዱባይ እንዲሄዱ ያደረጋቸው ተመሳሳይ የደረቅ ቼክ ክስ እንደነበር ይታወሳል፡፡ከሳሽ ዓቃቤ ሕግ አቶ ኤርሚያስን የተጠረጠሩበት ደረቅ ቼክ የመጻፍ ወንጀል ክስ የመሠረተው፣ በፌዴራል ከፍተኛ ፍርድ ቤት አራዳ ምድብ ችሎት መጋቢት 15 ቀን 2008 ዓ.ም. ጠዋት ነው፡፡ ክስ እንደተመሠረተባቸው ያወቁት አቶ ኤርሚያስ ‹‹ጠበቃዬ በሌሉበት ምንም ምላሽ አልሰጥም፤›› በማለታቸው፣ ፍርድ ቤቱ ለመጋቢት 19 ቀን 2008 ዓ.ም. ቀጠሮ ሰጥቷል፡፡ከአክሰስ ሪል ስቴት ቤት ገዥዎች ጋር በተያያዘ በምርመራ ላይ ከሁለት ወራት በላይ የቆዩት አቶ ኤርሚያስ፣ በተመሳሳይ ቀን በ500 ሺሕ ብር ዋስትና ከእስር እንዲለቀቁ የፌዴራል የመጀመሪያ ደረጃ ፍርድ ቤት የሰጠው ውሳኔ መርማሪ ቡድኑ ባቀረበው ይግባኝ መታገዱ ታውቋል፡፡ከ2,500 በላይ ቤት ገዥዎች ላይ አክሰስ ሪል ስቴት በቢሊዮን የሚቆጠር ገንዘብ ተቀብሎ ከገዥዎቹ ጋር በገባው ውል መሠረት ቤቶች ባለመገንባታቸው ምክንያት፣ ከጥር 2 ቀን 2008 ዓ.ም. ጀምሮ በፌዴራል ፖሊስ ወንጀል ምርመራ ማዕከል (ማዕከላዊ) ታስረው የነበሩት አቶ ኤርሚያስ፣ በ500 ሺሕ ብር ዋስትና እንዲፈቱ ፍርድ ቤቱ ውሳኔ መስጠቱን ሲያሳውቅ መርማሪው ፖሊስ አጥብቆ ተቃውሞ ነበር፡፡የፌዴራል ፖሊስ መርማሪ ቡድን ለስምንተኛ ጊዜ ለተጨማሪ ምርመራ 14 ቀናት እንዲፈቀድለት ያቀረበውን ጥያቄ፣ ፍርድ ቤቱ ውድቅ አድርጐ የ500 ሺሕ ብር ዋስትና መፍቀዱ ተገቢ አለመሆኑን በችሎት ተቃውሟል፡፡ፍርድ ቤቱ ዋስትናውን የፈቀደው የተጠርጣሪው ጠበቃ አቶ ሞላ ዘገዬ ተቃውሞ ከቀረቡ በኋላ ነው፡፡ ጠበቃው መርማሪ ቡድኑ ለስምንተኛ ጊዜ የጠየቀውን ተጨማሪ የምርመራ ጊዜ አስመልክቶ አስተያየታቸውን እንዲሰጡ ፍርድ ቤቱ ሲጠይቃቸው፣ ‹‹መርማሪ ቡድኑ ቀደም ባሉት ሰባት ጊዜያት ያቀረበው የምርመራ ውጤትና ቀሪ ሥራዎችን የሚመለከት አቤቱታ ዛሬም በተመሳሳይ ሁኔታ ደግሞታል፡፡ ለዚህ ደግሞ ፍርድ ቤቱ በሰባተኛው ቀጠሮ ላይ የመጨረሻ ብሎ ስለፈቀደለት ተጨማሪ ሊጠይቅ አይገባም፤›› ብለዋል፡፡አቶ ኤርሚያስ ስለዋስትናው መጠን ተጠይቀው፣ ‹‹ገንዘብ የለኝም፣ ቤትም ሆነ ሌላ ንብረት የለኝም፡፡ ከሦስት ዓመታት በኋላ ምንም ገቢ የለኝም፡፡ አባቴ፣ እናቴና ወንድሞቼ እየረዱኝ ነው ያለሁት፡፡ ያለኝ ሼር ነው፡፡ እሱም ታግዷል፡፡ ፖሊስ በባንክ ብዙ ገንዘብ አለው ብሏል፡፡ ካለ እሱ ዋስትና ይሁንልኝ፤›› ብለዋል፡፡ፍርድ ቤቱ የሁለቱን ወገኖች ክርክር ከሰማ በኋላ መርማሪ ቡድኑ ቀሪ የሚሠራው ካለ ተጠርጣሪው በዋስትና ወጥተው ምርመራውን መቀጠል እንደሚችል አስታውቋል፡፡ መርማሪው ፖሊስ፣ ‹‹የምናገረው እንደ ግለሰብ ሳይሆን እንደ ተቋም ነው፡፡ የምናገረው ይመዝገብልኝ፡፡ በቢሊዮን የሚቆጠር ገንዘብ ሰብስበው በ500 ሺሕ ብር ዋስትና መለቀቃቸውን እንቃወማለን፤›› በማለት ቢከራከሩም፣ ፍርድ ቤቱ እንደማይመዘግብ ደጋግሞ በመግለጽ በቃሉ በመጽናት፣ የ500 ሺሕ ብር ዋስትና አስይዘው ከእስር እንዲለቀቁ፣ ካላስያዙ በማረሚያ ቤት እንዲቆዩና ከአገር እንዳይወጡ ለብሔራዊ መረጃና ደኅንነት አገልግሎት እንዲጻፍ ትዕዛዝ ሰጥቷል፡፡በዕለቱ የውሳኔው ግልባጭ እንዲሰጠው የጠየቀው መርማሪ ቡድኑ፣ መጋቢት 16 ቀን 2008 ዓ.ም. ለፌዴራል ከፍተኛ ፍርድ ቤት አራዳ ምድብ ችሎት በማቅረብ፣ የሥር ፍርድ ቤት ለአቶ ኤርሚያስ የፈቀደው ዋስትና እንዲታገድለት አመልክቷል፡፡ የዋስትና መብቱ እንዲታገድ የጠየቀው እንዲያሲዙ የተፈቀደላቸው የዋስትና ገንዘብ ማነሱን በመጥቀስ ብቻ ሳይሆን፣ አቶ ኤርሚያስ በባንክ በቂ ገንዘብ ሳይኖራቸው ለበርካታ ሰዎች ደረቅ ቼክ በመቁረጥ ወንጀል መከሰሳቸውንና መጋቢት 19 ቀን 2008 ዓ.ም. ፍርድ ቤት እንደሚቀርቡ በመግለጽ ነው፡፡